บริโภค-ลงทุนช่วยศก.ไทยชูคอ
ธปท.ระบุตัวดัชนีเศรษฐกิจทุกรายการดีขึ้นกว่าเดิมมากเชื่อไตรมาส2ทะลุมิติ
31 มี.ค. 2555

ธปท.ระบุตัวดัชนีเศรษฐกิจทุกรายการดีขึ้นกว่าเดิมมากเชื่อไตรมาส2ทะลุมิติ 
เศรษฐกิจไทยเริ่มโผล่น้ำกลับมาดีขึ้น การบริโภค-การลงทุนกลับมาสูงกว่าก่อนน้ำท่วม ธปท.ยันแม้ค่าครองชีพสูงไม่ทำให้บริโภคสะดุด 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือน ก.พ.ปีนี้ ปรับตัวดีขึ้นต่อเนื่อง สะท้อนจากการบริโภคและการลงทุนภาคเอกชนกลับมาสูงกว่าระดับก่อนเกิดอุทกภัย การบริโภคเมื่อเทียบกับระยะเดียวกันปีก่อนขยายตัว 6.6% จาก 1.9% แต่ถ้าเทียบกับเดือนก่อนหน้าขยายตัว 4.6% จาก 0.2% การบริโภคเพิ่มขึ้น ทั้งการใช้จ่ายในกลุ่มสินค้าคงทนและไม่คงทน 
ภาคการลงทุนก็ฟื้นตัวต่อเนื่อง ขยายตัว 8.8% จาก 0.6% เมื่อเทียบกับช่วงเดียวกันปีก่อน และขยายตัว 9.1% จาก 7.2% เมื่อเทียบกับเดือนก่อนหน้า 
ดัชนีความเชื่อมั่นทางธุรกิจเดือนนี้อยู่ที่ระดับ 52.7 จุด สูงขึ้นจาก 50.8 จุด ในเดือนก่อนหน้า ดัชนีความเชื่อมั่นทางธุรกิจใน 3 เดือนข้างหน้าอยู่ที่ระดับ 56.5 จุด เท่ากับการสำรวจครั้งก่อน ถือเป็นสัญญาณที่ดี แม้สินเชื่อภาคธุรกิจและครัวเรือนจะชะลอลงเล็กน้อยแต่ก็ยังขยายตัวอยู่ในระดับสูง
“ตอนนี้แม้การบริโภคจะขยายตัวได้ดีขึ้นมาก แต่ก็ยังไม่ชัดเจนนักว่าในระยะต่อไปจะไม่ชะลอลงเพราะค่าครองชีพสูงขึ้นหรือไม่ แต่เชื่อว่าในไตรมาส 2 ภาคเกษตรจะกลับมาดีขึ้นได้ ช่วยหนุนการบริโภคให้โตต่อเนื่องได้” นายเมธี กล่าว
ขณะที่ภาคการผลิตก็ปรับดีขึ้นโดยเฉพาะกลุ่มที่ผลิตเพื่อขายในประเทศที่กลับมาผลิตได้เท่ากับระดับก่อนเกิดน้ำท่วมแล้ว การใช้กำลังการผลิตที่เพิ่มขึ้นเป็น 62.3% จากเดือนก่อน 58.5% 
ด้านการส่งออกเริ่มเห็นสัญญาณฟื้นตัว มีมูลค่า 1.86 หมื่นล้านเหรียญสหรัฐ หรือขยายตัว 1.2% จากเดือนก่อนหน้ามีมูลค่า 1.55 หมื่นล้านเหรียญสหรัฐ คาดว่าส่งออกน่าจะดีในไตรมาส 2 การนำเข้าเดือนนี้มีมูลค่า 1.66 หมื่นล้านเหรียญสหรัฐ หรือขยายตัว 8.2% จากเดือนก่อน 1.5 หมื่นล้านบาท ดุลการค้าเกินดุล 2,052 เหรียญสหรัฐ ส่วนดุลบัญชีเดินสะพัดเกินดุล 1,092 ล้านเหรียญสหรัฐ
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า การดูแลอัตราแลกเปลี่ยนควรให้เป็นไปตามกลไกตลาด แต่หากธนาคารแห่งประเทศไทย (ธปท.) จะเข้าไปดูแลค่าเงินก็ต้องเปรียบเทียบกับค่าเงินในภูมิภาคด้วย หากค่าเงินแข็งมากไปผู้ส่งออกจะแข่งขันไม่ได้ หากค่าเงินบาทอ่อนเกินไป ก็ทำให้ต้นทุนการลงทุนในประเทศสูง ซึ่ง ธปท.จึงต้องดูแลให้อยู่ในระดับที่เหมาะสม ไม่แข็งหรืออ่อนเกินไป